## El Consell duplica el nombre d’entitats beneficiàries de les ajudes per a la millora de la gestió de les àrees industrials

*** La Conselleria d’Indústria secunda amb més de 900.000 euros 49 entitats gestores i associacions empresarials de la Comunitat Valenciana
* El pressupost inicial de la convocatòria s’ha ampliat fins als 945.000 euros per a arribar al màxim nombre d’entitats possibles**

La Conselleria d’Innovació, Indústria, Comerç i Turisme ha concedit 934.523,05 euros a un total de 49 entitats gestores i associacions empresarials d’àrees industrials de la Comunitat Valenciana amb l’objectiu de potenciar la gestió i els servicis en estos espais clau per al desenrotllament econòmic i la creació d’ocupació.

Cal destacar que el nombre d’entitats beneficiàries en 2025 s’ha duplicat respecte a l’exercici anterior, en el qual es van concedir subvencions a 25 organitzacions per valor de 294.000 euros.

Esta línia d’ajudes, la concessió de les quals s’ha publicat en el *Diari Oficial de la Generalitat Valenciana* (DOGV), s’emmarca en l’Estratègia de reindustrialització de la Comunitat Valenciana 2024-2028, impulsada pel Consell per a modernitzar la indústria i promoure la seua transformació cap a un model més modern, innovador i sostenible.

La consellera d’Innovació, Indústria, Comerç i Turisme, Marián Cano, ha destacat “el ferm compromís de les entitats de gestió i modernització (EGM), així com de les associacions empresarials, per continuar promovent el desenrotllament i la millora de les àrees industrials per a convertir-les en entorns cada vegada més competitius i sostenibles”.

Així mateix, ha destacat l’aposta de la Generalitat “per optimitzar la gestió dels parcs empresarials i per reforçar el seu paper com a eixos vertebradors del creixement econòmic i territorial de la Comunitat Valenciana”.

Marián Cano ha subratllat els “excel·lents resultats” de la convocatòria de subvencions del Consell, en la qual s’ha registrat un notable increment, tant en el pressupost assignat com en el nombre de sol·licituds rebudes i d’ajudes finalment concedides, que reflectixen el creixent interés de les entitats gestores i del teixit empresarial.

**Ampliació del pressupost**

En este sentit, ha posat l’accent en l’esforç inversor de la Conselleria, que ha ampliat el pressupost inicial de la convocatòria, que partia amb una dotació de 500.000 euros, fins a arribar als 945.000 euros, “amb l’objectiu d’atendre el nombre més gran possible d’entitats beneficiàries i donar resposta a la demanda registrada”.

Del total de projectes que han rebut ajudes, en corresponen 10 a entitats de gestió i modernització de la província de Castelló, amb una inversió total de 154.351,94 euros. A la província d’Alacant s’han secundat 10 iniciatives, que han rebut un total de 273.299,91 euros, i 506.871,20 euros s’han destinat a projectes impulsats per 29 organitzacions de València.

**Entitats i associacions**

D’esta manera, en la província de València han resultat beneficiàries les EGM dels parcs empresarials Tàctica, Fuente del Jarro i València Parc Tecnològic de Paterna; Joan Carles I i Nord d’Almussafes; El Pla i Partida Materna d’Alzira; Cotes i Pepe Miquel d’Algemesí; PLV i Forn d’Alcedo de València; Codonyers de Picassent; AEPIR de Rafelbunyol; Alcodar i Benieto de Gandia; Parc Sagunt; Jaume I d’Albalat de la Ribera; Aeroport de Manises, així com les EGM Alfara del Patriarca i Moncada 2.

De la mateixa manera, rebran ajudes l’Associació Empresarial de Catarroja, AECA; l’Agrupació Comarcal d’Empresaris d’Alaquàs, ACE; la Confederació Empresarial de la Vall d’Albaida, Coeval; l’Associació d’Empresaris del Camp de Morvedre; l’Associació d’Empresaris de Beniparrell, AEMBE; l’Associació de l’àrea industrial Nuevo Tollo a Utiel; l’Associació Empresarial AEMÓN; l’Agrupació Empresarial d’Algemesí, EMPAL, i l’Associació d’Usuaris del Polígon Industrial Mediterrani a Albuixech.

En la província de Castelló, s’han concedit subvencions a les entitats de gestió i modernització dels polígons Abastos-Collet de Benicarló; La Mezquita i Belcaire de la Vall d’Uixó; SUPOI8 i Rambla, d’Almassora; Romeral Sud 14, Sud 13 i Nord 2 d’Onda, i Torreta i Santa de l’Alcora.

Per la seua banda, en la província d’Alacant han resultat beneficiàries les EGM de Finca Lacy, d’Elda; Las Atalayas, Aguamarga, Pla de la Vallonga i Ocaña Avanza d’Alacant; El Pastoret, de Monòver; Les Galgues, de Pedreguer; Cotes Baixes, d’Alcoi; La Granadina, de San Isidro, i Riodel de Mutxamel.

**Actuacions subvencionables**

A través de les ajudes se subvencionaran diferents actuacions, segons el tipus de beneficiari, relacionades amb la constitució d’EGM i també per a impulsar la gestió avançada de les àrees industrials, la mobilitat sostenible, l’eficiència energètica, l’economia circular, les emergències i la seguretat industrial.

En matèria d’emergències s’incorpora per primera vegada la implementació en l’àrea industrial de sistemes de vigilància i control d’accessos, la realització de simulacres i la creació del coordinador de la gestió de les emergències, amb l’objectiu de reforçar la capacitat de resposta dels parcs empresarials davant situacions de risc.

Altres novetats destacables són la creació d’un canal de denúncies i males pràctiques en la gestió de l’àrea industrial, d’un portal de transparència i participació de les empreses i l’ús de programari específic per a la gestió.

En totes estes actuacions la quantia de les ajudes oscil·larà entre el 50 % i el 100 % dels costos elegibles, amb un import màxim de 50.000 euros, enfront dels 30.000 euros de 2024.

Fecha: 31/07/2025